Et arrangement med digteren Yahya Hassan på H.C. Andersen Skolen i Vollsmose i Odense er netop overstået.

Digteren blev smuglet fra skolen i en af politiets store sorte firehjulstrækkere bag tonede ruder, fortæller en af Ekstra Bladets folk på stedet.

Selve oplæsningen og interviewet i skolens gymnastik sal forløb stille og roligt, men uden for var aftenen mere begivenhedsrig.

En enkelt person blev anholdt, efter en gruppe unge samlede sig foran skolen. De var vrede på digteren.

- Han træder på vores kultur, sagde de til Ekstra Bladet. Ingen ønskede dog at stå frem med navn.

Men også tidligere på aftenen var der ballade, da en gruppe unges vrede gik ud over TV2 Fyns udsendte.

Gruppen punkterede et dæk på tv-stationens sendevogn, og en formentlig mindre årig drenge kastede en brændende tøjkugle, oplyser politiet.

Inde i salen var det en veloplagt Yahya Hassan.

Han svarede beredvilligt på en lang række spørgsmål og gav prøver på sin digterkunst over for salen, som var præget af gymnasielærere og lokale beboere fra Vollsmose.

Bl.a. gav Yahya Hassan sin klare opbakning til Ahmed Akkari. Manden som har angret sin ageren under Mohammed-krisen i 2005.

- Ahmed Akkari er en sympatisk fyr, lød det fra Yahya Hassan.